Жоба

Қазақстан Республикасының

ЗАҢЫ

**Қазақстан Республикасындағы**

**Адам құқықтары жөніндегі уәкіл туралы**

Осы Заң Қазақстан Республикасындағы Адам құқықтары жөніндегі уәкілді сайлау, оның өкілеттігін тоқтату және лауазымынан босату тәртібін, оның өкілеттіктерін, қызметінің ұйымдық нысандары мен шарттарын айқындайды.

I ТАРАУ. ЖАЛПЫ ЕРЕЖЕЛЕР

1-бап. Қазақстан Республикасындағы Адам құқықтары

 жөніндегі уәкіл лауазымы

1. Қазақстан Республикасындағы Адам құқықтары жөніндегі уәкіл (бұдан әрі – Уәкіл) лауазымы адам мен азаматтың құқықтары мен бостандықтарын мемлекеттің қорғауына кепілдік беруді қамтамасыз ету, оларды мемлекеттік органдардың, жергілікті өзін-өзі басқару органдарының, лауазымды адамдар мен мемлекеттік қызметшілердің сақтауы мен құрметтеуі мақсатында құрылады.

2. Уәкіл адам мен азаматтың құқықтары мен бостандықтарының сақталуын қадағалауды жүзеге асырады және осы Заңға сәйкес олардың бұзылған құқықтары мен бостандықтарын қалпына келтіру жөнінде шаралар қабылдайды.

2-бап. Уәкіл қызметін жүзеге асыру

 тәртібін реттейтін заңнама

1. Уәкіл өз қызметін жүзеге асыру кезінде тәуелсіз болады және Қазақстан Республикасының қандай да болмасын мемлекеттік органдары мен лауазымды адамдарына есеп бермейді.

2. Уәкіл өз қызметін Қазақстан Республикасының Конституциясына, осы Заңға, Қазақстан Республикасының өзге де нормативтік құқықтық актілеріне, сондай-ақ халықаралық құқықтың жалпыға бірдей танылған қағидаттары мен нормаларына, Қазақстан Республикасы ратификациялаған халықаралық шарттардың ережелеріне сәйкес жүзеге асырады.

II ТАРАУ. УӘКІЛДІ САЙЛАУ, ОНЫҢ ӨКІЛЕТТІГІН
ТОҚТАТУ ЖӘНЕ ЛАУАЗЫМЫНАН

БОСАТУ ТӘРТІБІ

3-бап. Уәкіл лауазымына кандидатқа қойылатын талаптар

1. Уәкіл лауазымына сайланатын адам мына талаптарға жауап беруге тиіс:

1) Қазақстан Республикасы азаматтығының болуы және соңғы он жылда оның аумағында тұрақты тұруы;

2) жоғары білімі болуы;

3) адам мен азаматтың құқықтары мен бостандықтарын қорғау саласында жұмыс тәжірибесі болуы;

4) отыз жастан кіші болмауы;

5) мемлекеттік тілді білуі тиіс.

2. Уәкілді Парламент Сенаты Қазақстан Республикасы Президентінің ұсынуымен бес жыл мерзімге лауазымға сайлайды және лауазымынан босатады.

3. Бір адам Уәкіл қызметіне қатарынан екі мерзімнен артық сайлана алмайды. Қазақстан Республикасының Парламенті немесе Парламент Мәжілісі өкілеттіктерінің Конституцияда көзделген жағдайларда және тәртіппен мерзімінен бұрын тоқтатылуы Уәкілдің өкілеттігін тоқтатуға алып келмейді.

4-бап. Уәкілдің анты

Уәкіл қызметіне кіріскен кезде Парламент Сенатының отырысында мынадай мазмұндағы ант береді: «Қазақстан Республикасындағы Адам құқықтары жөніндегі уәкіл қызметіне кірісе отырып, Қазақстан Республикасының Конституциясын, Қазақстан Республикасының заңнамасын, сондай-ақ әділдік пен ар-ожданымды басшылыққа ала отырып, адам мен азаматтың құқықтары мен бостандықтарын адал және әділ қорғауға, өз міндеттерімді адал орындауға салтанатты түрде ант етемін. Адам мен азаматтың құқықтары мен бостандықтарын қорғау мүддесінде тәуелсіз, жауапкершілікпен және бейтарап әрекет етуге міндеттенемін.».

5-бап. Уәкілдің өкілеттігін тоқтату

1. Жаңадан сайланған Уәкіл ант берген кезден бастап Уәкілдің өкілеттігі тоқтатылады.

2. Парламент Сенаты Уәкілді Қазақстан Республикасы Президентінің ұсынуы бойынша атқаратын лауазымынан мерзімінен бұрын босатуы мүмкін.

3. Уәкілді лауазымынан мерзімінен бұрын босату үшін мыналар:

1) Осы Заңда белгіленген талаптар мен шектеулерді сақтамауы;

2) айыптау үкімінің заңды күшіне енуі;

3) Уәкілдің кәсіби міндеттерін одан әрі атқаруға кедергі келтіретін денсаулық жағдайы;

4) Уәкілді әрекетке қабілетсіз немесе әрекет қабілеті шектеулі деп тану туралы не оған медициналық сипаттағы мәжбүрлеу шараларын қолдану туралы сот шешімінің заңды күшіне енуі;

5) Қазақстан Республикасының азаматтығын жоғалтуы;

6) басқа лауазымға тағайындалуы, сайлануы және оның басқа жұмысқа ауысуы;

7) Қазақстан Республикасынан тыс жерге тұрақты тұруға кетуі негіз болып табылады.

4. Уәкіл өкілеттігін тоқтату туралы өтініш берген жағдайда да лауазымынан босатылуы мүмкін.

5. Қазақстан Республикасының бүкіл аумағында немесе оның жекелеген жерлерінде төтенше немесе соғыс жағдайы режимін енгізу Уәкілдің қызметін тоқтатпайды, тоқтата тұрмайды және оның құзыретін шектеуге алып келмейді.

6-бап. Уәкіл лауазымында болуына байланысты шектеулер

1. Уәкіл саяси қызметпен айналысуға құқылы емес.

Уәкіл өз өкілеттіктерін жүзеге асыру кезеңінде саяси партиялардағы және өзге де қоғамдық бірлестіктердегі мүшелігін тоқтата тұрады.

2. Уәкіл оқытушылық, ғылыми не өзге де шығармашылық қызметті қоспағанда, мемлекеттік қызметте бола алмайды, басқа да ақы төленетін немесе ақы төленбейтін қызметпен айналыса алмайды.

3. Уәкіл қызметке кіріскен күннен бастап күнтізбелік отыз күннен кешіктірмей өзінің мәртебесіне сай келмейтін қызметті тоқтатуға міндетті. Егер Уәкіл көрсетілген мерзім ішінде белгіленген талаптарды орындамаса, оның өкілеттігін Қазақстан Республикасы Президентінің ұсынуы бойынша Парламент Сенаты тоқтатады.

4. Уәкілдің лауазымдық міндеттерін атқару кезінде мүдделер қақтығысына алып келетін немесе алып келуі мүмкін жеке мүдделілігі туындаған жағдайда, ол мұндай қақтығысты болғызбау немесе реттеу жөнінде шаралар қолдануға міндетті.

III ТАРАУ. УӘКІЛ ҚЫЗМЕТІНІҢ ҚАҒИДАТТАРЫ

МЕН КЕПІЛДІКТЕРІ

7-бап. Уәкіл қызметінің қағидаттары

Уәкіл қызметі мынадай:

1) заңдылық;

2) объективтілік және әділдік;

3) ашықтық;

4) адамның және азаматтың құқықтары мен бостандықтары мүддесінде тәуелсіздік, жауапкершілік және бейтараптылық қағидаттарына негізделеді.

8-бап. Уәкіл тәуелсіздігінің кепілдіктері

1. Уәкіл өзінің өкілеттік мерзімі ішінде қол сұғылмаушылыққа ие болады.

Қазақстан Республикасының заңында басқа адамдардың қауіпсіздігін қамтамасыз ету, қылмыс орнында ұстау не ауыр немесе аса ауыр қылмыс жасау үшін көзделген жағдайларды қоспағанда, Уәкіл өзінің өкілеттік мерзімі ішінде ұстап алынуға, қамауға алынуға, күштеп әкелінуге, қылмыстық немесе әкімшілік жауаптылыққа тартылуға, тінтілуге және (немесе) жеке басын жете тексеруге ұшырамайды.

Уәкілге қол сұғылмаушылық оның тұрғын және қызметтік үй-жайларына, жүгіне, жеке және қызметтік көлік құралдарына, хат-хабарларына, ол пайдаланатын байланыс құралдарына, сондай-ақ оған тиесілі құжаттарға қолданылады.

2. Уәкілге қол сұғылмаушылық кепілдіктері және оны сот тәртібімен қолданылатын қылмыстық немесе әкімшілік жауаптылыққа тарту тәртібі Қазақстан Республикасының заңдарында белгіленеді.

3. Уәкілдің қызметіне араласуға және оған осы Заңда көзделмеген функцияларды жүктеуге, сондай-ақ оның өз өкілеттіктерін жүзеге асыруына кедергі жасау мақсатында қандай да болмасын нысанда ықпал етуге ешкім құқылы емес.

IV ТАРАУ. УӘКІЛДІҢ ӨКІЛЕТТІКТЕРІ

9-бап. Шағымды қарау

1. Уәкіл Қазақстан Республикасы азаматтарының және Қазақстан Республикасының аумағында болатын шетел азаматтарының және азаматтығы жоқ адамдардың (бұдан әрі – өтініш берушілер) шағымдарын қарайды.

2. Уәкіл мемлекеттік органдардың, жергілікті мемлекеттік басқару және өзін-өзі басқару органдарының, лауазымды адамдардың, мемлекеттік қызметшілердің шешімдеріне немесе әрекеттеріне (әрекетсіздігіне) шағымдарын, егер өтініш беруші бұрын осы шешімдерге немесе әрекеттерге (әрекетсіздікке) сот тәртібімен не әкімшілік тәртіппен шағым жасаса, бірақ өз шағымы бойынша қабылданған шешімдермен келіспесе, қарайды.

3. Уәкіл Қазақстан Республикасы Президентінің, Парламенті мен оның депутаттарының әрекеттеріне және шешімдеріне шағымдарды қарамайды.

4. Шағымда тегі, аты, әкесінің аты (бар болса) және тұрғылықты жері немесе жұмысы туралы мәліметтер, өтініш берушінің пікірі бойынша құқықтары мен бостандықтарын бұзған немесе бұзатын шешімдердің немесе әрекеттердің (әрекетсіздіктің) мәнінің жазылуы қамтылуға тиіс. Шағымға өтініш берушінің талаптарын растайтын құжаттар және өзге де материалдар қоса беріледі.

5. Уәкілдің шағымды алып:

1) шағымды қарауға қабылдауға;

2) өтініш беруші өз құқықтары мен бостандықтарын қорғау үшін пайдалана алатын тәсілдер мен құралдарды түсіндіруге;

3) құзыретіне шағымды мәні бойынша шешу жататын мемлекеттік органдарға, жергілікті мемлекеттік басқару және өзін-өзі басқару органдарына, лауазымды адамдарға шағымды беруге;

4) уәжін білдіріп, шағымды қабылдаудан бас тартуға құқығы бар. Шағымды қарауға қабылдаудан бас тартуға шағым жасалмайды.

6. Қабылданған шешім туралы Уәкіл өтініш берушіні, ал шағымды қарау басталған жағдайда, шешімдеріне немесе әрекеттеріне (әрекетсіздігіне) шағым жасалатын мемлекеттік органдарды, жергілікті мемлекеттік басқару және өзін-өзі басқару органдарын, лауазымды адамдарды хабардар етеді.

10-бап. Уәкілдің шағымды қарау кезіндегі құқықтары

1. Уәкіл шағымды қарау кезінде:

1) мемлекеттік органдардан, жергілікті мемлекеттік басқару және өзін-өзі басқару органдарынан, лауазымды адамдардан, мемлекеттік қызметшілер мен ұйымдардан шағымды қарау үшін қажетті мәліметтерді сұратуға және алуға;

2) адам мен азаматтың құқықтарымен және бостандықтарымен айналысатын мемлекеттік және қоғамдық ұйымдардың құжаттарына кедергісіз қол жеткізуге;

3) мемлекеттік органдардың, жергілікті мемлекеттік басқару және өзін-өзі басқару органдарының, сондай-ақ өзге де ұйымдардың басшылары мен лауазымды адамдарының қабылдауында кезек күттірмей болуға;

4) Уәкілдің куәлігін көрсетіп, мемлекеттік органдардың, жергілікті мемлекеттік басқару және өзін-өзі басқару органдарының, өзге де ұйымдардың, оның ішінде әскери бөлімдер мен құрамалардың аумағы мен
үй-жайларына кедергісіз кіруге және онда болуға, сондай-ақ мәжбүрлеп ұстау орындарына баруға, оларда ұсталатын адамдармен кездесуге және әңгімелесуге құқылы.

2. Ресми көздерден немесе бұқаралық ақпарат құралдарынан Уәкілге адам мен азаматтың құқықтары мен бостандықтарының бұзылу фактісі туралы мәлім болған жағдайда, ол осы Заңда көзделген шараларды қамтамасыз ете отырып, бұл бұзушылықтар туралы шағымды өз бастамасы бойынша қарауға қабылдауға құқылы.

3. Уәкілге мемлекеттік немесе заңмен қорғалатын өзге де құпияны құрайтын ақпаратты беру Қазақстан Республикасының заңнамасына сәйкес жүзеге асырылады.

11-бап. Шағымды қарау ерекшеліктері

1. Шағымды қарау кезінде Уәкіл шешімдеріне немесе әрекеттеріне (әрекетсіздігіне) шағым жасалатын мемлекеттік органға, жергілікті мемлекеттік басқару және өзін-өзі басқару органына немесе лауазымды адамға және мемлекеттік қызметшіге қарау процесінде анықталуға жататын кез келген мәселелер бойынша өз түсіндірмелерін беруге, сондай-ақ тұтастай алғанда өз ұстанымына уәж келтіруге мүмкіндік беруге міндетті.

Шағымды қарауға кірісіп, Уәкіл мемлекеттік органға, жергілікті мемлекеттік басқару және өзін-өзі басқару органына немесе лауазымды адамға шағым нысанасы болған мән-жайларды анықтауға жәрдем көрсету үшін өтініш жасауға, сондай-ақ өзінің өңірдегі өкіліне сұрау салу жіберуге құқылы.

2. Уәкілдің сұрау салуы шешімдеріне немесе әрекеттеріне (әрекетсіздігіне) шағым жасалатын мемлекеттік органға, жергілікті мемлекеттік басқару және өзін-өзі басқару органына немесе лауазымды адамға немесе мемлекеттік қызметшіге жолданбайды.

3. Уәкілдің ұсынымдары мен өтінішхаттары олар келіп түскен күннен бастап күнтізбелік он бес күн ішінде қаралады, олардың қорытындысы бойынша уәкілге олардың қаралу нәтижелері туралы хабарланады.

Қосымша зерделеу жүргізу қажет болған жағдайда, Уәкілдің ұсынымдары мен өтінішхаттарын қарау мерзімі күнтізбелік отыз күннен аспайтын мерзімге ұзартылады, бұл туралы қарау мерзімі ұзартылған күннен бастап күнтізбелік үш күн ішінде Уәкілге хабарланады.

12-бап. Алынған ақпарат пен материалдардың қорғалуы

1. Уәкіл өз міндеттерін орындауына байланысты өзіне мәлім болған мән-жайлар туралы азаматтық немесе әкімшілік іс, әкімшілік құқық бұзушылық туралы не қылмыстық іс бойынша куәгерлік айғақтар беруден бас тартуға құқылы.

2. Түпкілікті шешім шығарылғанға дейін шағымды қарау кезінде алынған материалдар жариялануға жатпайды.

3. Уәкіл шағымды қарау процесінде өзіне мәлім болған өтініш берушінің және басқа да адамдардың жеке өмірі туралы мәліметтерді олардың жазбаша келісімінсіз жариялауға құқылы емес.

13-бап. Шағымды қарау нәтижелері

Шағымды қарау нәтижелері бойынша Уәкіл өзі қабылдаған шешімге қарай:

1) өтініш берушінің құқықтары мен бостандықтары әрекеттерімен (әрекетсіздігімен) бұзылған мемлекеттік органдарға, жергілікті мемлекеттік басқару және өзін-өзі басқару органдарына, лауазымды адамдарға, мемлекеттік қызметшілерге бұзылған құқықтарды қалпына келтіру үшін қабылдануға жататын тиіс шараларға қатысты ұсынымдар жібереді;

2) уәкілетті мемлекеттік органдарға немесе лауазымды адамдарға адамның және азаматтың құқықтары мен бостандықтарын бұзған адамға қатысты тәртіптік немесе әкімшілік іс жүргізуді не қылмыстық іс қозғау туралы өтінішхатпен жүгінеді;

3) мемлекеттік органның, жергілікті мемлекеттік басқару және өзін-өзі басқару органдарының, лауазымды адамдардың, мемлекеттік қызметшілердің шешімдерімен немесе әрекеттерімен (әрекетсіздігімен) бұзылған адамдардың шектелмеген тобының құқықтары мен бостандықтарын қорғау үшін талап арызымен (талап қоюмен) сотқа жүгінеді, сондай-ақ заңда белгіленген нысандарда процеске жеке немесе өз өкілі арқылы қатысады.

Уәкіл жіберетін талап қою арызына (талап қоюға) Қазақстан Республикасының салық заңнамасына сәйкес мемлекеттік баж салынбайды;

4) шағымдарды қарау нәтижелері бойынша бұқаралық ақпарат құралдарында ресми хабарлар жариялайды.

14-бап. Шағымдарды қарау қорытындыларын жинақтау

1. Адамның және азаматтың құқықтары мен бостандықтарының бұзылуы туралы ақпаратты зерделеу және талдау, шағымдарды қарау қорытындыларын жинақтау нәтижелері бойынша Уәкіл:

1) мемлекеттік органдарға, жергілікті мемлекеттік басқару және өзін-өзі басқару органдарына, сондай-ақ лауазымды адамдарға адамның және азаматтың құқықтары мен бостандықтарын қамтамасыз етуге, әкімшілік рәсімдерді жетілдіруге қатысты жалпы сипаттағы өз ескертулері мен ұсыныстарын жібереді;

2) егер Уәкіл мемлекеттік органдардың, жергілікті өзін-өзі басқару органдарының немесе лауазымды адамдар мен мемлекеттік қызметшілердің адамның және азаматтың құқықтары мен бостандықтарын бұзатын шешімдері немесе әрекеттері (әрекетсіздігі) олардың жетілдірілмегеніне немесе орын алған кемшіліктерге не Қазақстан Республикасы заңнамасының халықаралық құқықтың жалпыға бірдей танылған қағидаттары мен нормаларына және Қазақстан Республикасы ратификациялаған халықаралық шарттарға қайшы келуіне орай жасалады деп есептесе, заң шығару бастамасы құқығы субъектілеріне Қазақстан Республикасының заңнамасына түзетулер енгізу туралы ұсыныстармен жүгінеді.

2. Үлкен қоғамдық маңызы бар не адамның және азаматтың Қазақстан Республикасының Конституциясында кепілдік берілген құқықтары мен бостандықтары өрескел немесе жаппай бұзылған жағдайларда Уәкіл мынадай шаралар қабылдайды:

1) тікелей Қазақстан Республикасының Президентіне, Парламент Палаталарына немесе Үкіметіне өтініш жібереді;

2) Қазақстан Республикасы Президентінің не соттардың күшіне енген заңды немесе өзге де құқықтық актіні Қазақстан Республикасының Конституциясына сәйкестігіне қарау туралы Қазақстан Республикасының Конституциялық Кеңесіне өтініш жіберуі туралы өтінішхат береді;

3) адамның және азаматтың құқықтары мен бостандықтарының бұзылу фактілері бойынша Қазақстан Республикасы Парламентінің Палаталарында баяндама жасайды не парламенттік тыңдаулар өткізу туралы ұсыныс енгізеді;

4) Қазақстан Республикасының Жоғарғы Сотына оның нормативтік қаулыларын қабылдау арқылы сот практикасы мәселелері бойынша түсіндірме беру ұсынысымен жүгінеді.

15-бап. Уәкілдің баяндамасы

1. Уәкіл жыл сайын Қазақстан Республикасы Президентінің қарауына қызметінің тиісті кезеңінде қаралған мәселелер бойынша адам және азамат құқықтары саласындағы қолданыстағы заңдар нормаларының қолданылуын талдауды, қажет болған жағдайда оларды жетілдіру және халықаралық құқық қағидаттары мен нормаларына және Қазақстан Республикасы ратификациялаған халықаралық шарттарға сәйкес келтіру жөніндегі ұсынымдарды, сондай-ақ өзге де мәліметтерді қамтитын өз қызметі туралы баяндама ұсынады.

2. Уәкілдің баяндамасын қарау нәтижелері бойынша тиісті субъектілер адамның және азаматтың құқықтарының бұзылуын, оларға ықпал ететін себептер мен жағдайларды жою жөнінде шаралар қабылдайды.

3. Уәкілдің өз қызметі туралы баяндамасы Қазақстан Республикасының заңнамасында белгіленген тәртіппен баспа бұқаралық ақпарат құралдарында жариялануға жатады.

16-бап. Құқықтар мен бостандықтар саласындағы құқықтық ағарту

1. Уәкіл адамның және азаматтың құқықтары мен бостандықтары саласында құқықтық ағартуға ықпал етеді, білім беру бағдарламаларын әзірлеуге және халықтың білім деңгейін арттыруға, адамның және азаматтың құқықтары мен бостандықтары бойынша ұлттық заңнаманы және аса маңызды халықаралық актілерді әзірлеуге қатысады.

2. Уәкіл көрсетілген мақсаттарда қажет болған жағдайда адамның және азаматтың құқықтары мен бостандықтары туралы білімді ілгерілетуге, тиімді, ғылыми негізделген ұсыныстар, зерттеулер әзірлеуге, сондай-ақ осы салада халықты жүйелі, тұрақты оқыту мен білімін арттыруға бағытталған ғылыми-білім беру орталығын және өзге де ұйымдарды құруға бастамашылық жасайды.

17-бап. Уәкілдің жалпы өкілеттіктері

1. Уәкіл өз өкілеттіктері шегінде:

1) адам мен азаматтың құқықтарын тану, сақтау және қорғау туралы мәселелерді қарау кезінде Қазақстан Республикасы Парламентi мен оның Палаталарының, Үкіметінің, Конституциялық Кеңесінің, прокуратурада құрылатын алқалы органдардың, атқарушы және сот билігі органдарының, сондай-ақ жергілікті өзін-өзі басқарудың алқалы органдарының отырыстарына қатысуға;

2) адам мен азаматтың құқықтарының бұзылуымен байланысты анықталуға жататын мән-жайлар бойынша қорытындылар дайындау үшін сараптамалық, консультациялық жұмыстарды орындауға шарттық негізде ұйымдар мен мамандарды тартуға;

3) адам құқықтары жөніндегі халықаралық ұйымдардың, басқа да үкіметтік емес құқық қорғау ұйымдарының жұмысына қатысуға құқылы.

2. Уәкіл ұлттық алдын алу тетiгiнің тиімді қызметін қамтамасыз ету мақсатында ұлттық алдын алу тетiгiне қатысушылардың азаптаудың және қатыгез, адамшылыққа жатпайтын немесе қадір-қасиетті қорлайтын басқа да қарекеттер мен жазалау түрлерiнiң алдын алу жөніндегі қызметін үйлестіреді, ұлттық алдын алу тетiгiне қатысушылардың қажетті әлеуеті мен кәсіптік білімін қамтамасыз ету үшін шаралар қолданады, сондай-ақ Қазақстан Республикасының заңнамасына сәйкес өзге де өкілеттіктерді жүзеге асырады.

V ТАРАУ. УӘКІЛДІҢ ЖӘНЕ ОНЫҢ ӨҢІРЛЕРДЕГІ ӨКІЛДЕРІНІҢ ҚЫЗМЕТІН ҰЙЫМДАСТЫРУ

18-бап. Уәкілдің куәлігі

1. Қызметіне кіріскен Уәкілге Қазақстан Республикасының Президенті айқындайтын тәртіппен, оның лауазымдық жағдайы мен өкiлеттiктерiн растайтын куәлік табыс етіледі.

2. Уәкіл куәлігін көрсете отырып, Қазақстан Республикасының бүкіл аумағында өз өкілеттіктерін кедергісіз жүзеге асыруға құқығы бар.

19-бап. Адам құқықтары жөніндегі уәкілдің облыстағы,

 республикалық маңызы бар қаладағы, астанадағы өкілі

1. Уәкілдің өңірде оның ұсынуы бойынша облыстың, республикалық маңызы бар қаланың, астананың жергілікті өкілді органдары бес жыл мерзімге сайлайтын өкілі болады.
2. Уәкілдің облыстағы, республикалық маңызы бар қаладағы, астанадағы өкілі лауазымына сайланатын адам (бұдан әрі –Уәкілдің өңірдегі өкілі) осы Заңның 3-бабында белгіленген талаптарға сай болуға тиіс және қатарынан екi мерзімнен артық осы лауазымға сайлана алмайды.
3. Уәкілдің өңірдегі өкілі тиісті әкімшілік-аумақтық бірлік шеңберінде осы Заңның 9 – 12-баптарында, 13-бабының 1) және 2) тармақшаларында айқындалған Уәкілдің өкілеттіктеріне ие болады.
4. Уәкілдің өңірдегі ақшалай қамтылымы, оған медициналық және әлеуметтік-тұрмыстық қызмет көрсету, сондай-ақ оның қызметін материалдық-техникалық қамтамасыз ету Қазақстан Республикасының мемлекеттік лауазымдарын атқаратын лауазымды адамдар үшін Қазақстан Республикасының заңдарында және өзге де нормативтік құқықтық актілерінде белгіленген кепілдіктер деңгейінде айқындалады.

20-бап. Қаржылық және материалдық-техникалық қамтамасыз ету

1. Уәкілдің, оның өңірдегі өкілдерінің, сондай-ақ жұмыс органының қызметін қаржыландыру республикалық бюджет қаражаты есебінен жүзеге асырылады.

2. Уәкілдің ақшалай қамтылымы, оған медициналық және әлеуметтік-тұрмыстық қызмет көрсету, сондай-ақ оның қызметін материалдық-техникалық қамтамасыз ету Қазақстан Республикасының мемлекеттік лауазымдарын атқаратын, бірақ Үкімет мүшесінен төмен емес лауазымды адамдар үшін Қазақстан Республикасының заңдарында және өзге де нормативтік құқықтық актілерінде белгіленген кепілдіктер деңгейінде айқындалады.

3. Уәкілдің, оның өңірдегі өкілдерінің, сондай-ақ жұмыс органының қызметін қамтамасыз ету үшін қажетті қаражат республикалық бюджетте жыл сайын жеке бюджеттік бағдарламада көзделеді.

4. Уәкіл өзінің шығыстар сметасын дербес әзірлейді және орындайды.

5. Ұлттық орталық Қазақстан Республикасының заңнамасында белгіленген тәртіппен қаржылық есептілік ұсынады.

21-бап. Адам құқықтары жөніндегі ұлттық орталық

1. Уәкілдің қызметін жұмыс органы - Адам құқықтары жөніндегі ұлттық орталық (бұдан әрі – Ұлттық орталық) қамтамасыз етеді, ол мемлекеттік мекеме болып табылады, Қазақстан Республикасының Мемлекеттік елтаңбасы бейнеленген және мемлекеттік тілде өз атауы жазылған мөрі мен бланкілері, сондай-ақ банк мекемелерінде тиісті шоттары болады. Уәкілдің өңірдегі өкілінің қызметін Ұлттық орталықтың өкілдіктері қамтамасыз етеді.

2. Ұлттық орталықтың басшысын Уәкіл қызметке тағайындайды және қызметтен босатады.

3. Уәкіл Ұлттық орталықтың құрылымын, ол туралы ережені бекітеді, шығыстар сметасы шегінде саны мен штат кестесін белгілейді.

4. Жұмыс органының қызметіне байланысты мәселелер бойынша Уәкіл өкімдер шығарады.

5. Ұлттық орталық уәкілдің және оның өңірлердегі өкілдерінің қызметін ақпараттық-талдамалық, ұйымдық-құқықтық және өзге де қамтамасыз етуді жүзеге асырады.

6. Ұлттық орталық қызметкерлері өз қызметін мемлекеттік қызмет туралы заңнама негізінде жүзеге асыратын мемлекеттік қызметшілер болып табылады.

7. Ұлттық орталық қызметкерлерінің ақшалай қамтуын, медициналық және әлеуметтік-тұрмыстық қызмет көрсету «Қазақстан Республикасындағы мемлекеттік қызмет туралы» Заңға және Қазақстан Республикасының өзге де нормативтік құқықтық актілеріне сәйкес айқындалады.

22-бап. Сараптамалық кеңестер

Уәкілдің және оның өңірдегі өкілінің жанынан консультативтік-талдамалық функциялары бар және адам мен азаматтың құқықтары мен бостандықтарын қорғау саласында жұмыс тәжірибесі бар адамдардан тұратын сараптамалық кеңестер құрылуы мүмкін.

VI ТАРАУ. Қорытынды ереже

23-бап. Осы Заңның қолданысқа ену тәртібі

Осы Заң алғашқы ресми жарияланған күнінен кейін күнтізбелік он күн өткен соң қолданысқа енгізіледі.

**Қазақстан Республикасының**

 **Президенті**